Hank Aaron

I Henry Louis Aaron (5 ya ing Febrero 1934 – 22 ya ing Enero 2021), a pémansagan dang "Hammer" ó "Hammerin' Hank", métung yang Americanung profesional a baseball  right fielder ampóng designated hitter a mémialung adwang púlu't atlung panaun (23 seasons) king Major League Baseball (MLB), manibat 1954 anggang 1976. Tutúring déng métung karéng mapiang díling mámiálung baseball king kasalésáyan; mémiálung yang adwang púlu't métung a season king Milwaukee / Atlanta Braves king National League (NL) ampóng adwang season king Milwaukee Brewers king American League (AL). Anyang mig-retíru ya, i Aaron ing tátalan karéng kéraklan karéng mánimúnang power-hitting a record. Bilbal né ing maluat nang pang-carerang home run record na king baseball major league a tatalanán nang Babe Ruth, at ya ing pékapun king carera na kilub ning atlung púlu't atlung (33) banwa. Míka adwang púlu't ápat (24) yang home run bálang banwa manibat 1955 anggang 1973, at métung ya karéng adwá mung mámiálung a míras atlung púlû (30) ó maygit pang home run king métung a season limampúlung ukdú ó bésis o maygit pa.